《仙城寒食歌四章 其四 尚公坟》
清代·成鹫

海珠海水流腥血，十万生灵冤莫雪。杜康有力不借人，入室操戈凭曲蘖。

郎君本是拔山雄，一饮千钟双耳热。座上杀人如草菅，府中聚骨成丘垤。

承恩赐射中金钱，至尊含笑称俺达。归来虎视故眈眈，神器妄窥狂力竭。

黄带长悬鞅望心，赭衣遽与繁华别。烟销火灭脊原空，白骨衔冤死同穴。

孤坟快与梵宫邻，疏钟敲落城头月。夜台沉醉酒初醒，猛然悟得无生诀。

起来若遇绵上人，从前汗马休重说。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。